Terwyl die Here sy volk laat onderskei het tussen dit wat rein was teenoor die onreine, sê Hy vir sy volk: betreffende die gebruik van sy Naam is daar geen onderskeid tussen die Israeliet en die persoon van gemengde bloed nie. Israeliet en nie-Israeliet moet sy Naam met eerbied en ontsag gebruik. Wie sy Naam misbruik, bly nie ongestraf nie. Hy verdien die dood.
Die verskriklike straf wat die Here vir die oortreder aankondig wat sy Naam misbruik, berus op die beginsel van ekwivalente vergoeding. Uit die vervolg bly die werking van hierdie beginsel. Wie sy medemens beseer, moet net so beseer word; wie iemand anders se dier doodmaak, moet dit met ‘n ander dier vervang.
Die een wat die Naam van die Here misbruik, die Here so onteer, is in opdrag van die Here buitekant die kamp van die Israeliete met klippe doodgegooi – hy word as misdadiger omgebring. Hy wat die Here onteer het, se eer word hom dus so ontneem.